3. ΒΑΣΙΛΙΚΟΝ ΔΙΑΤΑΓΜΑ της 17/17 Αυγ. 1955 Περί τρόπου προκαταβολής του φόρου εισοδήματος επί αμοιβών των αρχιτεκτόνων και μηχανικών. Έχοντες υπ’ όψει την διάταξιν της παρ. 1 του άρθρ. 15 του 3323/1955 Ν.Δ/τος περί φορολογίας του εισοδήματος και την υπ’ αριθ. 568/1955 γνωμοδότησιν του Συμβουλίου Επικρατείας τη προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρ.1.-1.Ο κατά την διάταξιν της παρ. 1 του άρθρ. 15 του Ν.Δ. 3323/1955 περί φορολογίας του εισοδήματος προκαταβλητέος φόρος εισοδήματος, προκειμένου περί αμοιβών των αρχιτεκτόνων και μηχανικών δια την σύνταξιν μελετών και σχεδίων πάσης φύσεως τεχνικών έργων και την επίβλεψιν της εκτελέσεως αυτών ως και την ενέργειαν πραγματογνωμοσυνών κλπ. εν σχέσει προς τα έργα ταύτα, ορίζεται εις ποσοστόν επί της νομίμου αμοιβής ως κάτωθι: α)Εις 4% προκειμένου περί εκπονήσεως μελετών και σχεδίων αφορώντων πάσης φύσεως λιμενικά έργα, περιλαμβανομένων και των επί τούτων ανωδομών, υδραυλικά τοιαύτα και έργα οδοποιΐας και σιδηροδρόμων, ως και προκειμένου περί τοπογραφικών εν γένει εργασιών. β)Εις 10% προκειμένου περί εκπονήσεως μελετών και σχεδίων αφορώντων πάσης άλλης φύσεως έργα και επιβλέψεως της εκτελέσεως αυτών και των κατά το προηγούμενον εδάφιον τοιούτων ως και της ενεργείας πραγματογνωμοσυνών κλπ. δια τα έργα ταύτα. 2.Το κατά την προηγουμένην παράγραφον ποσοστόν δύναται, δι’ αποφάσεως του Υπουργού των Οικονομικών, να υπολογίζηται επί της συμβατικής αμοιβής προκειμένου περί εκπονήσεως σχεδίων ή μελετών και επιβλέψεως έργων του δημοσίου, νομικών προσώπων δημοσίου δικαίου και των κοινωφελών ή θρησκευτικών ιδρυμάτων. Άρθρ.2.-1.Το κατά το προηγούμενον άρθρον ποσόν καταβάλλεται εις το Δημόσιον Ταμείον δια δηλώσεως του υποχρέου επιδιδομένης εις τον αρμόδιον Οικονομικόν Έφορον προ της θεωρήσεως των σχεδίων ή μελετών ή της χορηγήσεως της σχετικής αδείας υπό της αρμοδίας υπηρεσίας του Δημοσίου. 2.Η αρμοδία δια την θεώρησιν των σχεδίων, χορήγησιν της αδείας κλπ. υπηρεσία του Δημοσίου, απαγορεύεται να προβή εις την θεώρησιν ταύτην ή την χορήγησιν της αδείας, εάν δεν ήθελε καταβληθή εις το Δημόσιον Ταμείον το κατά το προηγούμενον άρθρον ποσόν φόρου. 